Begroting 2016 | Die Ekonomie Blog
Tag Archives: Begroting 2016
Die 2016 Begrotingsrede
Fiskale disipline in aksie: Minister Gordhan vlieg ekonomiese klas van die Kaap na Johannesburg na afloop van die Staatsrede
Woensdagmiddag lewer Minister Pravin Gordhan die Begrotingsrede in die Parlement en dit word alom beskryf as een van die belangrikste begrotings sedert 1994. Daar is baie sinvolle vooruitskouings en ontledings beskikbaar en ek wil nie weer dieselfde goed as almal anders sê nie – doen sommer net ‘n Google soektog vir “Budget speech” of “Begroting 2016”. Ek dink daar is ‘n behoefte aan ‘n Q&A wat so bietjie deur die klankgrepe sny.
Hoekom is die 2016 Begroting so belangrik?
Omdat die ekonomie baie stadig groei is die owerheid se finansies onder druk en die begroting is die een kans wat die Minister het om almal te oortuig dat daar ‘n plan is en dat dit weer sal goed gaan.
Onthou, die owerheid bestee meer as sy belastinginkomste en die verskil word geleen. Wanneer die ekonomie stadig groei is daardie belastinginkomste nog kleiner as beplan, want werkers kry nie verhogings nie en ondernemings maak nie groot wins nie. Selfs al bly besteding dieselfde, moet daar dus meer geleen word. Daardie “almal” wat die Minister moet oortuig van sy plan is dus eerstens die beleggers wat staatskuld koop en die kredietgraderings-agentskappe. Hulle wil sien dat die owerheid se besteding en belasting volhoubaar is – dat hulle kan aanhou om vir ons geld te leen teen billike rentekoerse, want ons sal kan aanhou terugbetaal.
Om die staatsfinansies op ‘n volhoubare koers te hê beteken eenvoudig dinge soos:
besteding moet nie baie vinniger as belastinginkomste groei nie.
die rente op die staatskuld moet nie ‘n te groot deel van besteding word nie.
die owerheid moet nie geleende geld gebruik om lopende uitgawes soos salarisse te betaal nie.
die begrotingstekort as persentasie van BBP moet nie te groot wees nie.
die staatskuld as persentasie van BBP moet nie groot wees nie.
This entry was posted in Uit die nuus and tagged Begroting 2016,Minister van Finansies on Februarie 23, 2016 by Waldo Krugell.